Sciant presentes et futuri, quod ego Bernardus, cognomento Grossus, dominus castri quod dicitur Uxella, poscente patruo meo Bernardo, priore Cluniacensi, concedo Domino Deo et sanctis apostolis Petro et Paulo monachisque Cluniacensibus perpetuo futuris, quicquid juste hactenus habui, vel alii per me, circa clausum de Montibus, videlicet intra vias que ipsum clausum ambiunt, ut habeant ipsi monachi totam illam terram ex integro que est inter duas vias. In qua terra si mei homines aliquam injusticiam fecerint, justitiam faciam predictis monachis de ipsis hominibus. Et si quid in ipsa terra intra duas vias occupaverunt, quicquid illud est predictis monachis concedo. Hoc donum facio ego Bernardus pro anima mea et patris mei aliorumque meorum decessorum, in manu predicti domni Bernardi prioris fideliter et absque ullo retinaculo. Et ut firmum sit et stabile atque remotum ab omni calumpnia, cartulam fieri mando, facta[m]que confirmo, anno Dominice incarnationis M. C. XXIIII. Testes hujus rei sunt qui subnotati sunt: S. Bernardi prioris. S. Bernardi de Melei. S. Leotardi, decani de Sancto Ypolito. S. Stephani presbiteri de Cluniaco. S. Widonis de Cutiaco. S. Guntelmi de Sancto Ypolito. S. Bernardi militis, qui hoc fecit. S. Petri monachi, qui hanc cartulam scripsit.